‏יום חמישי ו' בכסלו התשע"ה
19 בנובמבר 2014

**בלב נבון תנוח חוכמה וגדולתו של רבי חייא
שני קטעים ממסכת בבא מציעא**

**תלמוד בבלי, מסכת בבא מציעא, פרק השוכר את הפועלים:
בלב נבון תנוח חוכמה
עמוד 17 בחוברת:**

​

הקטע מופיע במסכת בבא מציעא (שער אמצעי).
אמר האמורא רב חמא: מה פירוש הכתוב: "בלב נבון תנוח חוכמה, ובקרב כסילים תוודע" (משלי, י"ד). כלומר, למה אצל איש נבון החוכמה נחה, ואצל הכסיל היא מודיעה על עצמה?
הסביר רב חמא שבלב נבון תנוח חוכמה זה מתפרש כתלמיד חכם בן תלמיד חכם, שכיוון שמשפחתו מורגלת בתלמידי חכמים, הוא לא בולט ואין לו צורך להבליט את עצמו. לעומתו, החלק השני של הפסוק – בקרב כסילים תיוודע, מתפרש כתלמיד חכם בן עם הארץ, שמודיע לכולם שהוא תלמיד חכם. הוא בולט על רקע משפחתו ויש לו צורך להתפאר בתורה שלמד.
אמר עולא: זה מה שאומרים האנשים: אסתירא בלגינא קיש קיש קריא.

מטבע קטן בתוך לגין (כד) עושה הרבה רעש (ולעומתו כד מלא מטבעות אינו מרעיש כלל). וכך גם טבעם של בני האדם - מי שהוא בבחינת "כלי ריק" מייצר הרבה רעש וצלצולים, ומי שהוא מלא וגדוש אינו צריך לעשות רושם.

אמר רבי ירמיה לרבי זירא: מה פירוש הכתוב "קט**.**ן וגדול שם הוא ועבד חופשי מאדוניו" (איוב ג'). האם אין אנו יודעים שאל השאול (עולם המתים) מגיעים כל בני האדם, הקטנים והגדולים? אם כן, מה בא הפסוק לחדש?
תשובה: כל אדם שמקטין עצמו על דברי תורה בעולם הזה, כלומר, מסתפק במועט וחי בדלות, כדי שיוכל להקדיש את חייו לתורה ולמצוותיה, עשה גדול (חשוב, מכובד) בעולם הבא. המשך הפסוק גם הוא מתפרש באופן זה- כל מי שמוכן להיות כעבד לדברי התורה ולציית לכל מצוותיה, ולהגביל את עצמו על פי איסוריה, יזכה בעולם הבא לחירות.

**תלמוד בבלי, מסכת בבא מציעא, פרק השוכר את הפועלים:
זכותו הגדולה של רבי חייא
עמוד 17 בחוברת:**

ריש לקיש (האמורא מארץ ישראל) היה מסמן בסיד את מערות הקבורה של החכמים, כדי שכוהנים לא ייכשלו לעבור מעליהם ולהיטמא. הוא דאג לסמן דווקא מערות של חכמים כדי שלא תארע תקלה על ידם. כאשר הגיע למערת הקבורה של רבי חייא, המערה נעלמה ממנו והבין שמהשמיים מונעים ממנו לאתרה.
חלשה דעתו (הצטער). אמר: "ריבונו של עולם, האם לא פלפלתי תורה כמו רבי חייא?" יצאה בת קול ואמרה לו: "אמנם פלפלת (למדת בחריפות) תורה כמותו, אך לא הרבצת תורה (הנחלת, הושבת תורה) כמותו". הגמרא מספרת שרבי חנינא ורבי חייא התקוטטו פעם. אמר רבי חנינא לרבי חייא: "איתי אתה רב? הרי אם חס וחלילה תשכח תורה מישראל, אצליח לשחזר אותה בזכות חריפותי". אמר לו רבי חייא בתגובה: "איך אתה רב איתי? הרי אני עושה כדי שהתורה לא תשתכח מישראל." רבי חייא היה זורע פשתן ומהסיבים שלו קולע רשתות צייד והיה צד צבאים ומאכיל את בשרם המשובח ליתומים. מעור הצבי היה מכין מגילות קלף וכותב על כל מגילה חומש. הוא היה עולה העירה ומלמד חמישה ילדים את חמשת החומשים, כל ילד חומש אחר, וכן היה מלמד שישה ילדים אחרים את ששת סדרי המשנה, כל ילד סדר אחר. אחר כך אמר לילדים: "עד שאחזור למדו זה את זה את החומשים והמשניות". כך דאג רבי חייא שהתורה לא תשכח מישראל.
וכך אמר רבי: "כמה גדולים מעשיי חייא?" גם רבי יהודה הנשיא עורך המשנה העריך את רבי חייא על הרבצת התורה שלו.
רבי ישמעאל בן רבי יוסי שאל את רבי: "האם מעשי רבי חייא גדולים אפילו יותר ממעשייך?" ענה לו: "כן".
"האם רבי חייא גדול אפילו מרבי יוסי?" אמר לו: "חס וחלילה, לא עד כדי כך".

**שאלות חזרה על שני הקטעים**

1. תן דוגמא לתופעה שהצביע עליה רב חמא של "בלב נבון תנוח חוכמה ובקרב כסילים תוודע".
2. רשום את הפתגם שמצטט עולא, תרגם והדגם.
3. מהו הפסוק שרבי ירמיה לא הבין, מדוע אין חידוש בו (מה הבעיה)?
4. כיצד מפרש רבי זירא את הפסוק באופן שיש בו חידוש?
5. במה עסק ריש לקיש, ומדוע?
6. מדוע סימן דווקא קברי חכמים?
7. מדוע חלשה דעתו של ריש לקיש?
8. מה הסבירה לו בת הקול?
9. כאשר רבי חנינא ורבי חייא התקוטטו, במה התפאר כל אחד מהם?
10. כיצד דאג רבי חייא שהתורה לא תישכח מישראל?
11. מי גדול יותר בעיני רבי, הוא או רבי חייא? נמק.

**תשובות**

1. הרושם וההתלהבות שיצור רופא בן למשפחה קשת יום, שאינה מלומדת, יהיו גדולים הרבה יותר מהרושם וההתלהבות שיצור רופא בן רופאים.
2. "אסתירא בלגינא קיש קיש קריא", מטבע בכד מרעיש הרבה (לעומת כד מלא מטבעות שאינו מרעיש כלל). לדוגמא: שני תלמידים יושבים בכיתה, אחד מלומד יותר ואחד כלל לא. כשהמורה שואל שאלה שהתלמיד שאינו מלומד יודע את התשובה עליה, הוא יצעק ויעשה הרבה רעש מהעניין, ואילו התלמיד המלומד, שלא צריך להוכיח את עצמו, יהיה בשקט.
3. הפסוק שרבי ירמיה לא הבין הוא "קטן וגדול שם הוא". הבעיה בפסוק זה היא שידוע שכולם מגיעים בסופו של דבר לעולם הבא, ולכן לא ברור מה החידוש בפסוק זה.
4. כל אדם שמקטין את עצמו בעולם הזה, כדי שיוכל להקדיש את חייו לתורה ולמצוותיה, הגמול שלו שהוא יהיה גדול וחשוב בעולם הבא.
5. ריש לקיש עסק בסימון קברי חכמים בסיד לבן, על מנת שכוהנים לא יכשלו ויגיעו לקבר בטעות (קבר של מת מטמא).
6. ריש לקיש סימן דווקא קברי חכמים משום שלא רצה שצדיקים וחכמים יגרמו למכשול, אפילו אחרי מותם.
7. דעתו של ריש לקיש חלשה עליו מכיוון שהוא לא הצליח למצוא את קברו של רבי חייא והוא חשש שזה בגלל שהוא פחות מלומד ממנו, ולא פלפל תורה כמותו.
8. בת הקול הסבירה לו שהוא אכן מלומד כמותו, וכן פלפל תורה בחייו (גם הוא חריף), אך לא הנחיל אותה ולימד תורה כמו רבי חייא.
9. רבי חנינא התפאר בכך שאם תשתכח תורה מישראל, הוא יוכל לשחזר אותה באמצעות חריפותו ופלפולו.
רבי חייא התפאר שבינתיים, הוא דואג לכך שלא תשתכח תורה מישראל.
10. רבי חייא דואג שתורה לא תשתכח מישראל כך: הוא היה זורע פשתן ומהסיבים שלו קולע רשתות צייד, עם רשתות הצייד היה צד צבאים ומאכיל מבשרם ליתומים. מעור הצבי היה מכין מגילות קלף וכותב על כל מגילה חומש, ועל שש מגילות נוספות שישה סדרי משנה. לאחר מכן הוא היה מלמד חמישה ילדים את חמשת החומשים, כל ילד חומש אחר, והיה מלמד שישה ילדים אחרים את ששת סדרי המשנה, כל ילד סדר אחר. אחר כך הלך וביקש מהילדים ללמד זה את זה את החומשים והמשניות.
11. רבי חייא, משום "תעשיית" לימוד התורה שלו, בגלל שהוא מרביץ תורה ודואג שלא תישכח מישראל. רבי עסק בכתיבת, סידור ועריכת המשנה, שזו מלאכה חשובה כשלעצמה, אך מלאכתו של חבי חייא חשובה יותר, כי הוא דואג שתורה זו תעבור הלאה ותהיה נחלתה של הכלל.

**תודה למאי ורט וגל יוסף (תשע"ה)**